Oficiālais Vēstnesis L 119 , 30/05/1995 Lpp. 0011 - 0012



Komisijas Regula (EK) Nr. 1202/95 (1995. gada 29. maijs), ar ko groza I un II pielikumu Padomes Regulai (EEK) Nr. 2092/91 par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Regulu (EEK) Nr. 2092/91 (1991. gada 24. jūnijs) par lauksaimniecības produktu bioloģisku ražošanu un norādēm par to uz lauksaimniecības produktiem un pārtikas produktiem [1], kurā jaunākie grozījumi izdarīti ar Regulu (EK) Nr. 1201/95 [2], un jo īpaši tās 13. pantu, tā kā situācijās, kad valsts iestādes pieprasa to sintētisko augu aizsardzības līdzekļu izmantošanu, kas nav uzskaitīti II pielikuma B daļā, ņemot vērā nopietnos draudus visai ražošanas platībai īpašā zonā, ko rada kāda slimība vai kaitēkļi, šādi iegūtiem augu produktiem vairs nedrīkst būt norādījuma par bioloģiskās ražošanas metodēm; tā kā tomēr, ņemot vērā atbilstību citiem noteikumiem par ražošanu bioloģiskajā lauksaimniecībā, noteiktos apstākļos būtu jāsamazina pārveides laikposms, kura beigās atļauts tirgot produktus ar šādu norādījumu; tā kā vienas un tās pašas šķirnes kultūras nedrīkst ražot gan ar bioloģisko ražošanas metodi, gan ar parasto ražošanas metodi vienībās, ko pārvalda viens un tas pats lauksaimnieks; tā kā būtu jāpieņem noteikums par izņēmumu no šīs normas gadījumos, ja dažās platības, kurās audzē daudzgadīgas kultūras, pakāpeniski pāriet no parastās lauksaimniecības uz bioloģisko lauksaimniecību; tā kā izņēmumus no šīs normas drīkst arī pieļaut noteiktās platībās, kuras izmanto lauksaimniecības zinātniskajiem pētījumiem nolūkā attīstīt bioloģisko lauksaimniecību, ja tam piekrīt dalībvalstu kompetentas iestādes; tā kā sēklu, veģetatīvās pavairošanas materiāla un pārstādītu koku ražošana ir darbība, ko veic specializēti uzņēmēji, kuri nodarbojas ar bioloģisko ražošanu papildus šo produktu ražošanai ar parastu ražošanas metodi; tā kā šajā regulā paredzētie pasākumi saskan ar viedokli, ko izteikusi Komiteja, kas minēta Regulas (EEK) Nr. 2092/91 14. pantā, IR PIEŅĒMUSI ŠO REGULU. 1. pants Ar šo groza Regulas (EEK) Nr. 2092/91 I pielikuma 1. punktu un III pielikuma A daļu, kā norādīts šīs regulas pielikumā. 2. pants Šī regula stājas spēkā piecpadsmitajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1995. gada 29. maijā Komisijas vārdā — Komisijas loceklis Franz Fischler [1] OV L 198, 22.7.1991., 1. lpp. [2] OV L 119, 30.5.1995., 9. lpp. -------------------------------------------------- PIELIKUMS Regulu (EEK) Nr. 2092/91 groza šādi: 1. Aiz I pielikuma iedaļas "Augi un augu produkti" 1. punkta iekļauj šādu apakšpunktu: "Dalībvalsts jo īpaši drīkst pēc iespējas vairāk samazināt pārveides laikposmu situācijās, kad zemes gabali tikuši apstrādāti ar produktu, kas nav iekļauts II pielikuma B daļā, saskaņā ar slimību apkarošanas programmu, ko dalībvalsts kompetentā iestāde pieņēmusi kā obligātu savā teritorijā vai savas teritorijas daļā attiecībā uz īpašu augkopības kultūru. Samazinot pārveides laikposmu, jāņem vērā šādu punkti: - zemes gabali jau bijuši pārveidoti saskaņā ar bioloģisko lauksaimniecību, vai arī bijuši šādas pārveides procesā, - attiecīgā augu aizsardzības līdzekļa sadalīšanās rezultātā drīkst rasties tikai nenozīmīgs atlieku līmenis augsnē un augkopības kultūrā, ja tā ir daudzgadīga kultūra, - attiecīgajai dalībvalstij jāpaziņo citām dalībvalstīm par tās lēmumu attiecībā uz pienākumu veikt apstrādi, kā arī par samazināšanas līmeni, ko nolemts piemērot pārveides laikposmam, - produktus, kas iegūti no ražas pēc apstrādes, nedrīkst pārdot ar norādījumu par bioloģisko ražošanu." 2. Regulas III pielikuma A daļas 9. punktu aizstāj ar šādu punktu: "9. Ja uzņēmējam vienā un tajā pašā apgabalā pieder vairākas ražošanas vienības, kurās ražo augkopības kultūras vai to produktus, uz kuriem neattiecas 1. pants, tām līdz ar ražošanas resursu (piemēram, mēslojumi, augu aizsardzības līdzekļi, sēklas) uzglabāšanas telpām jābūt pakļautām pārbaudes kārtībai attiecībā uz 2. punkta pirmo daļu un 3. un 4. punktu. Tās pašas šķirnes kultūras, kā tās, kuras ražotas 1. punktā minētajā vienībā, šajās vienībās nedrīkst ražot. Tomēr ražotāji drīkst atkāpties no iepriekšējās daļas pēdējā teikumā minētās normas: a) daudzgadīgo kultūru produktu (augļu audzēšana, vīnogulāji un apiņi) ražošanas gadījumā, ar noteikumu, ka izpildīti šādi nosacījumi: 1) attiecīgā ražošana ir daļa no pārveides plāna, attiecībā uz kuru ražotājs uzņemas stingras saistības un kurš paredz uzsākt attiecīgās platības atlikušās daļas pārveidi, ieviešot tur bioloģisko ražošanu, pēc iespējas īsākā laikposmā, kas nekādā gadījumā nedrīkst pārsniegt piecus gadus; 2) ir veikti attiecīgi pasākumi, lai nodrošinātu produktu, kas iegūti no katras vienības, pastāvīgu atdalīšanu; 3) par katra attiecīgā produkta ražu vismaz 48 stundas iepriekš paziņots kontroles iestādei vai organizācijai; 4) tūlīt pēc ražas novākšanas pabeigšanas ražotājs informē kontroles iestādi vai organizāciju par precīziem daudzumiem, kas iegūti attiecīgajās vienībās, līdz ar jebkādām atšķirības pazīmēm (kā, piemēram, kvalitāte, krāsa, vidējais svars u. c.) un apstiprina, ka ir piemēroti produktu atdalīšanas pasākumi; 5) pārveides plānu un 1. un 2. punktā minētos pasākumus apstiprinājusi kontroles iestāde vai organizācija. Šis apstiprinājums ir jādod katru gadu pēc pārveides plāna uzsākšanas; b) lauksaimniecības zinātniskajiem pētījumiem paredzētu platību gadījumā, par ko vienojušās dalībvalstu kompetentās iestādes, ar noteikumu, ka ir izpildīts a) apakšpunktā minētais 2., 3. un 4. nosacījums un 5. nosacījuma atbilstīgā daļa; c) sēklu, veģetatīvās pavairošanas materiāla un pārstādītu koku ražošanas gadījumā, ar noteikumu, ka izpildīts a) apakšpunktā minētais 2., 3. un 4. nosacījums un 5. nosacījuma atbilstīgā daļa." --------------------------------------------------